Kleinhandelaars bloei miljarde weens beurtkrag(Foto: Maroela Media) Kleinhandelaars steier weens die uitwerking van voortgesette beurtkrag en sou vanjaar ŉ bykomende R122 miljard in kleinhandelverkope kon verdien indien Eskom die ligte heeltyd kon aanhou. Kleinhandelaars se verkoopsyfer sal vanjaar na verwagting op R1,24 biljoen (trillion) te staan kom, maar sonder beurtkrag sou dié syfer op R1,36 biljioen (trillion) gestaan het. Navorsing van die Buro vir Marknavorsing (BMR) wat in opdrag van Capital Connect gedoen is, wys dat die motorhandelsektor selfs erger as kleinhandelaars deur konstante beurtkrag getref is. Beurtkrag het tot ŉ geraamde verlies van R80 miljard in dié sektor gelei. Algehele motorhandelverkope sal vanjaar na verwagting op sowat R812 miljard te staan kom, maar sou sonder beurtkrag na raming R891 miljard wees. Prof. Carel van Aardt, navorsingsdirekteur by die BMR, sê met die ekonomie wat stagneer, stygende inflasie en toenemende arbeidsonrus, gaan die land die feestyd op die agtervoet binne. “Soos ons tydens die Swart Vrydag-tydperk gesien het, verwag ons dat verbruikers gaan fokus op noodsaaklikhede en voorbereiding vir die nuwe skooljaar eerder as om hulself en hul gesinne met buitensporige geskenke te bederf,” sê Van Aardt. Algemene handelaars is ook geknou deur beurtkrag, met verkope wat op ŉ geraamde R613 miljard sou staan indien beurtkrag geen faktor was nie. Die verkope word in werklikheid op sowat R558 miljard geskat; ŉ enorme verlies van R55 miljard. Argieffoto Volgens die navorsing kan kos-, drank- en tabakkleinhandelaars ŉ geskatte verlies van sowat R11 miljard ondervind, gevolg deur kleinhandelaars in tekstiel, klerasie, skoene en leergoedere met ŉ verlies van sowat R19 miljard. Brandstofhandelaars bloei ook en verliese weens beurtkrag word op sowat R24 miljard geraam. Steve Heilbron, uitvoerende hoof van Capital Connect, sê die syfers skets ŉ prentjie van die opdraande stryd wat sakelui het. Beurtkrag demp produksie, ontwrig sakebedrywighede en knou verbruikersvertroue. “Die uitdagende jaar maak dit veral belangrik vir kleinhandelaars om elke dag op die uitkyk te wees vir groeigeleenthede, en om te verseker dat hulle munt slaan uit die uiters belangrike feestyd-handelstydperk,” sê Heilbron. “Ons verwag dat die voorste kleinhandelaars oor die feestyd diegene sal wees wat hul strategieë sal aanpas vir verbruikers se veranderende behoeftes en gedrag.” Capital Connect het ook ŉ paar voorstelle oor hoe kleinhandelaars in die besige Desember-inkopietyd stof in hul mededingers se oë kan skop: